CELEX: 32014D0196
Language: mt
Date: 2014-02-18 00:00:00
Title: 2014/196/UE: Deċiżjoni ta' Implimentazzjoni tal-Kunsill tat- 18 ta' Frar 2014 li tapprova l-aġġornament tal-programm ta' aġġustament makroekonomiku tal-Portugall

10.4.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 107/59
            
         DEĊIŻJONI TA' IMPLIMENTAZZJONI TAL-KUNSILL
   tat-18 ta' Frar 2014
   li tapprova l-aġġornament tal-programm ta' aġġustament makroekonomiku tal-Portugall
   (2014/196/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament (UE) Nru 472/2013 tal-Parlament Ewropew u tal-Kunsill tal-21 ta' Mejju 2013 dwar it-tisħiħ tas-sorveljanza ekonomika u baġitarja tal-Istati Membri fiż-żona tal-euro li jesperjenzaw jew ikunu mhedda b'diffikultajiet gravi fir-rigward tal-istabbiltà finanzjarja tagħhom (1), u b'mod partikolari l-Artikolu 7(5) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Ir-Regolament (UE) Nru 472/2013 japplika għal Stati Membri li, fil-mument tad-dħul fis-seħħ tiegħu, diġà jkunu qed jirċievu assistenza finanzjarja, inkluż mill-Mekkaniżmu Ewropew ta' Stabilizzazzjoni Finanzjarja (EFSM, European Financial Stabilisation Mechanism) u/jew il-Faċilità Ewropea ta' Stabbiltà Finanzjarja (EFSF, European Financial Stability Facility).
            
         
               (2)
            
            
               Ir-Regolament (UE) Nru 472/2013 jistabbilixxi r-regoli għall-approvazzjoni ta' programmi ta' aġġustament makroekonomiku għall-Istati Membri li jirċievu tali għajnuna finanzjarja, li għandhom jiġu applikati flimkien mar-Regolament (UE) Nru 407/2010 (2) li jistabbilixxi l-EFSM meta l-Istat Membru kkonċernat jirċievi assistenza kemm mill-EFSM kif ukoll minn sorsi oħra.
            
         
               (3)
            
            
               Il-Portugall ingħata assistenza finanzjarja kemm mill-EFSM, permezz tad-Deċiżjoni ta' Implimentazzjoni 2011/344/UE (3), kif ukoll mill-EFSF.
            
         
               (4)
            
            
               Għal raġunijiet ta' konsistenza, l-aġġornament tal-programm ta' aġġustament makroekonomiku għall-Portugall, taħt ir-Regolament (UE) Nru 472/2013, għandha jiġi approvat b'referenza għad-dispożizzjonijiet rilevanti tad-Deċiżjoni ta' Implimentazzjoni 2011/344/UE.
            
         
               (5)
            
            
               F'konformità mal-Artikolu 3(10) tad-Deċiżjoni ta' Implimentazzjoni 2011/344/UE, il-Kummissjoni, flimkien mal-Fond Monetarju Internazzjonali u f'konsultazzjoni mal-Bank Ċentrali Ewropew, għamlet l-għaxar rieżami biex tivvaluta l-progress li sar mill-awtoritajiet Portugiżi fl-implimentazzjoni tal-miżuri miftiehma skont il-programm ta' aġġustament makroekonomiku, kif ukoll l-effikaċja u l-impatt ekonomiku u soċjali tagħhom. Bħala konsegwenza ta' dan ir-rieżami, jeħtieġ li jsiru xi bidliet fil-programm ta' aġġustament makroekonomiku eżistenti.
            
         
               (6)
            
            
               Dawk il-bidliet huma stabbiliti fid-dispożizzjonijiet rilevanti tad-Deċiżjoni ta' Implimentazzjoni 2011/344/UE kif emendata mid-Deċiżjoni ta' Implimentazzjoni tal-Kunsill 2014/197/UE tat-18 ta' Frar 2014 li temenda d-Deċiżjoni ta' Implimentazzjoni 2011/344/UE dwar l-għoti ta' assistenza finanzjarja tal-Unjoni lill-Portugall (4),
            
         ADOTTA DIN ID-DEĊIŻJONI:
   Artikolu 1
   Il-miżuri stabbiliti fl-Artikolu 3(8) u (9) tad-Deċiżjoni ta' Implimentazzjoni 2011/344/UE li għandhom jittieħdu mill-Portugall bħala parti mill-programm ta' aġġustament makroekonomiku tiegħu huma b'dan approvati.
   Artikolu 2
   Din id-Deċiżjoni għandha ssir effettiva fil-jum tan-notifika tagħha.
   Artikolu 3
   Din id-Deċiżjoni hija indirizzata lir-Repubblika tal-Portugall.
   
      Magħmul fi Brussell, it-18 ta' Frar 2014.
      
         
            Għall-Kunsill
         
         
            Il-President
         
         G. STOURNARAS
      
   
   
      (1)  ĠU L 140, 27.5.2013, p. 1.
   
      (2)  Regolament tal-Kunsill (UE) Nru 407/2010 tal-11 ta' Mejju 2010 li jistabbilixxi mekkaniżmu Ewropew ta' stabbilizzazzjoni finanzjarja (ĠU L 118, 12.5.2010, p. 1).
   
      (3)  Deċiżjoni ta' Implimentazzjoni tal-Kunsill 2011/344/UE tas-17 ta' Mejju 2011 dwar l-għoti ta' assistenza finanzjarja tal-Unjoni lill-Portugall (ĠU L 159, 17.6.2011, p. 88).
   
      (4)  Ara paġna 61 ta' dan il-Ġurnal Uffiċjali.